S-1382/2023

Mál þetta, sem höfðað er með ákæru lögreglustjórans á Suðurnesjum, útgefinni 9. maí 2023, á hendur S-x-x P-x-x S-x-x, kt. 000000- 0000, [...], og L-x-x S-x-x D-x-x. kt. 000000- 0000, [...], fyrir eftirtalin hegningarlagabrot:

I.

Gegn ákærða S-x-x fyrir líkamsárás með því að hafa aðfaranótt laugardagsins 2. júlí 2022, á gangstétt framan við [...], Reykjanesbæ, slegið, með hægri hendi, A, kt, 000000- 0000, í andlitið allt með þeim afleiðingum að A hlaut communit brot á nefbeini, 1 cm skurð ofarlega vinstra megin á nefi, 1 cm skurð á milli augnbrúna vinstra megin, hemotoma á hægri augabrún og hægri kjálka, sár í munholi hægra megin við neðri endajaxl, sár og bólgu á yfir vinstri olnboga auk höfuðverkja og eymsla í hálsi, öxlum og hægri hönd.

Telst háttsemin þessu varða við 1. mgr. 218. gr. almennra hegningarlaga nr. 19/1940.

Mál lögreglu nr. 008- 2022- 11913

II.

Gegn ákærða L-x-x fyrir líkamsárás með því að hafa aðfaranótt sunnudagsins 31. júlí 2022, á dansgólfi skemmtistaðarins [...], Reykjanesbæ, ýtt með rassi sínum í B, kt, 000000- 0000, og í kjölfar þess slegið B í andlitið með hægri hendi allt með þeim afleiðingum að B missti jafnvægið og hrasaði.

Telst háttsemin þessi varða við 1. mgr. 217. gr. almennra hegningarlaga nr. 19/1940.

Mál lögreglu nr. 008- 2022- 13695

III.

Gegn ákærða S-x-x fyrir líkamsárás með því að hafa aðfaranótt sunnudagsins 31. júlí 2022, á dansgólfi skemmtistaðarins [...], Reykjanesbæ, í kjölfar líkamsárásar meðkærða L-x-x, sbr. ákæruliður nr. II., slegið B, kt, 000000- 0000, einu höggi í andlitið en í kjölfar höggsins missti B meðvitund og féll í gólfið allt með þeim afleiðingum að Bhlaut sár á neðri vör vinstra megin sem saumað var með 14 sporum, 5 x 5 þreifanlegur margúll á höfði í hársverði ofarlega og aftarlega hægra megin, eymsli yfir kjálkalið hægra megin, heilahristing, höfuðverk og minnistap.

Telst háttsemin þessu varða við 1. mgr. 217. gr. almennra hegningarlaga nr. 19/1940.

Mál lögreglu nr. 008- 2022- 13695

Þess er krafist að ákærðu verði dæmdir til refsingar og til greiðslu alls sakarkostnaðar.

Einkaréttarkrafa:

Af hálfu brotaþola í ákærulið nr. I., A, kt, 000000- 0000, er þess krafist að ákærða S-x-x verði gert að greiða A skaða- og miskabætur samtals kr. 1.119.738,-, ásamt 4,5% vöxtum skv. 16. gr. laga nr. 50/1993 af 54.280,- frá 2. júlí 2022 og þar til einn mánuður er liðinn frá því að bótakrafan var birt árásarmanninum og með vöxtum samkvæmt 1. mgr. 8. gr. laga nr. 38/2001 af kr. 1.065.458,- frá 2. júlí 2022 og þar til einn mánuður er liðinn frá því bótakrafan hefur verið birt árásarmanninum, en með dráttavöxtum skv. 1. mgr. 6. gr., sbr. 9. gr. laga nr. 38/2001 af allri fjárhæðinni frá þeim degi til greiðsludags. Þá er krafist að árásarmaðurinn verði dæmdur til greiðslu brotaþola kostnað vegna lögmannsaðstoðar að fjárhæð kr. 250.000,- auk virðisaukaskatts, ellegar að mati dómsins ef til málsmeðferðar kemur fyrir dómi.“

Fyrir dómi viðurkenndu ákærðu sök samkvæmt ákæru. Með hliðsjón af játningu hvors um sig og gögnum málsins verður hvor um sig sakfelldur samkvæmt því sem að honum snýr í ákæru og með þeirri heimfærslu til refsiákvæða sem þar er gerð. Ákærði S-x-x viðurkennir bótaskyldu en krefst lækkunar bótakröfu.

Ákærðu játa báðir sök samkvæmt ákæru. Samkvæmt sakavottorði ákærða L-x-x var hann í júlí 2019 dæmdur í tveggja mánaða fangelsi, skilorðsbundið í tvö ár, fyrir brot gegn 1. mgr. 218. gr. laga nr. 19/1940. Ákærði stóðst það skilorð. Í janúar 2022 var gerð við hann sátt sem fól í sér 100.000 króna sekt í ríkissjóð fyrir brot gegn 50. gr. umferðarlaga nr. 77/2019. Samkvæmt sakavottorði ákærða S-x-x hefur honum ekki áður verið gerð refsing. Það að árás beinist að höfði brotaþola er til þess fallið að auka alvarleika hennar. Þau brot sem ákærði S-x-x er sakfelldur fyrir hann eru framin í tveimur aðskildum tilvikum. Hvor ákærði um sig hefur lagt fram vottorð síns vinnuveitanda og er í báðum borið mikið lof á þann ákærða fyrir dugnað og góða framkomu í starfi. Af hálfu ákærða S-x-x kom fram fyrir dómi að hann hefði snúið við blaðinu og væri hættur áfengisdrykkju. Báðir ákærðu lýstu fyrir dómi iðrun sinni vegna málsins og vilja til að bæta ráð sitt. Refsing ákærða S-kk-ef ákveðst fangelsi í fjóra mánuði en fullnustu hennar frestað og niður falli hún að liðnum þremur árum haldi ákærði almennt skilorð. Refsing ákærða L-x-x z-x-x ákveðst fangelsi í fjörutíu og fimm daga en fullnustu hennar frestað og falli hún niður að liðnum tveimur árum haldi hann almennt skilorð. Í málinu liggur bótakrafa brotaþola ákæruliðar I. Ákærði S-x-x hefur framið ólögmæta meingerð gagnvart brotaþolanum og ber bótaábyrgð á. Í bótakröfu er krafa brotaþola sundurliðuð svo að gerð er krafa um 65.458 krónur vegna útlagðs kostnaðar, eina milljón króna í miskabætur, 54.280 króna þjáningabætur, 250.000 krónur vegna lögmannsaðstoðar og 60.000 krónur vegna virðisaukaskatt af vinnu lögmanns. Krafa vegna útlagðs kostnaðar er studd gögnum og verður tekin til greina. Krafa um þjáningabætur er studd gögnum og verður tekin til greina. Ákærða verður gert að greiða brotaþola 500.000 krónur í miskabætur. Ákærða verður gert að greiða brotaþola vexti svo sem í ákæru greinir en bótakrafa mun hafa verið birt 25. apríl 2023. Loks verður ákærða gert að greiða brotaþolanum 310.000 krónur í málskostnað og hefur þá verið litið til skyldu til að greiða virðisaukaskatt. Hvorum ákærðu verður gert að greiða málsvarnarþóknun skipaðs verjanda síns, ákærða S-x-x þóknun H-kvk-ef A-kvk-ef lögmanns, 512.244 krónur með virðisaukaskatti, og 20.160 króna aksturskostnað lögmannsins, og ákærða L-x-x þóknun E-kk-ef K-kk-ef lögmanns, 361.584 krónur með virðisaukaskatti, og 21.976 króna aksturskostnað lögmannsins. Loks verður ákærða S-x-x gert að greiða 50.720 króna annan sakarkostnað sem er vegna læknisvottorða en ekki þykja efni til að gera ákærða L-x-x að taka þátt í þeim kostnaði. Af hálfu ákæruvaldsins fór Á-kk-nf J-kk-nf aðstoðarsaksóknari með málið. Þ-kk-nf D-kk-nf kveður upp dóm þennan.

Dómsorð:

Ákærði S-x-x P-x-x S-x-x sæti fangelsi í fjóra mánuði. Fullnustu refsingarinnar skal frestað og niður skal hún falla að liðnum þremur árum frá uppkvaðningu dómsins haldi ákærði almennt skilorð 57. gr. laga nr. 19/1940.

Ákærði L-x-x S-x-x D-x-x sæti fangelsi í fjörutíu og fimm daga. Fullnustu refsingarinnar skal frestað og niður skal hún falla að liðnum tveimur árum frá uppkvaðningu dómsins haldi ákærði almennt skilorð 57. gr. laga nr. 19/1940.

Ákærði S-x-x P-x-x greiði A 619.738 krónur ásamt vöxtum samkvæmt 1. mgr. 16. gr. laga nr. 50/1993 af 54.280 krónum frá 2. júlí 2022 til 25. maí 2023 og vöxtum samkvæmt 1. mgr. 8. gr. laga nr. 38/2001 um vexti og verðtryggingu af 565.530 krónum frá 2. júlí 2022 til 25. maí 2023, en með dráttarvöxtum samkvæmt 1. mgr. 6. gr. sömu laga frá þeim degi til greiðsludags, og 310.000 krónur í málskostnað.

Ákærði S-x-x P-x-x greiði 512.244 króna málsvarnarþóknun verjanda síns, H-kvk-ef A-kvk-ef lögmanns, 20.160 króna aksturskostnað verjandans og 50.720 króna annan sakarkostnað.

Ákærði L-x-x S-x-x greiði 361.584 króna málsvarnarþóknun verjanda síns, E-kk-ef K-kk-ef lögmanns og 21.976 króna aksturskostnað hans.

Þ-kk-nf D-kk-nf